Kort før 07.30 fredag morgen fik en mandlig bilist det dårligt og kørte ind i autoværnet på Hirtshalsmotorvejen E39 i nordgående retning mellem motorvejskryds Vendsyssel ved Høvejen og afkørsel 9 ved Vestbjerg. - Vi har en stærk mistanke om, at det var sygdom, der var skyld i uheldet. Bilisten er ikke kommet alvorligt til skade, siger vagthavende ved Nordjyllands Politi Per Vagn Nielsen. Det tog lidt tid, før beredskabet fik manden fri af bilen. I mens det stod på, spærrede bilen samt redningskøretøjerne for begge spor, og trafikken blev derfor sendt ud i nødsporet. - Det gav ikke de store kø-problemer, fortæller Per Vagn Nielsen. En kvinde var vidne til ulykken og fik selv et ildebefindende. Hun blev derfor også hentet af en ambulance, og hendes bil blev kørt til den nærmeste rasteplads. Der nu igen åbnet for alle spor på motorvejen.

Opsummering:
En mand fik et ildebefindende på motorvejen, og kørte ind i autoværnet. Mortorvejen var kortvarigt spærret.